## Rješenje Ustavnog suda Republike Hrvatske broj:U-I-3154/2002 od 11. siječnja 2006.

### NN 16/2006 (13.2.2006.), Rješenje Ustavnog suda Republike Hrvatske broj:U-I-3154/2002 od 11. siječnja 2006.

# USTAVNI SUD REPUBLIKE HRVATSKE

**422**

Ustavni sud Republike Hrvatske, u sastavu Petar Klarić, predsjednik Suda, te suci Marijan Hranjski, Mario Kos, Ivan Matija, Ivan Mrkonjić,
Jasna Omejec, Željko Potočnjak,
Agata Račan, Emilija Rajić, Smiljko
Sokol, Nevenka Šernhorst, Vice Vukojević i Milan Vuković, rješavajući o prijedlogu za pokretanje postupka za
ocjenu suglasnosti zakona s Ustavom, na sjednici održanoj 11. siječnja 2006.
godine, donio je

## RJEŠENJE

I. Ne prihvaća se prijedlog za pokretanje
postupka za ocjenu suglasnosti s Ustavom članka 43. stavka 1. Zakona o udrugama
(»Narodne novine«, broj 88/01. i 11/02.).

II. Ovo rješenje objavit će se u »Narodnim
novinama«.

```
Obrazloženje
```

```

```

1. Grad Čakovec, zastupan po gradonačelniku
Branku Šalamonu podnio je prijedlog za pokretanje
postupka za ocjenu suglasnosti s Ustavom članka 43. stavka 1. Zakona o udrugama
(»Narodne novine«, broj 88/01. i 11/02.).

2. Zakon o udrugama donio je Hrvatski sabor 28.
rujna 2001. godine, a objavljen je u »Narodnim novinama«, broj 88 od 11. listopada
2001. godine.

Osporena odredba glasi:

*Imovina na
kojoj je udruga imala pravo raspolaganja ili pravo korištenja do donošenja
Zakona o udrugama (»Narodne novine«, broj 70/97., 106/97. i 20/00.), osim
imovine sindikalnih udruga na koje se primjenjuju odredbe članka 38. stavka 3.
i 4. Zakona o udrugama (»Narodne novine«, broj 70/97., 106/97. i 20/00.), danom
primjene ovoga Zakona postaje vlasništvo udruge koja je njezin pravni sljednik.*

3. Predlagatelj navodi da osporena odredba nije
u suglasnosti s odredbama članka 89. stavaka 4. i 5. Ustava Republike Hrvatske,
jer se propisuje povratno djelovanje navedene odredbe. Navodi da mogućnost
stjecanja vlasništva nekretnina od strane udruga nije bila predviđena člankom
38. Zakona o udrugama (»Narodne novine«, broj 70/97., 106/97. i 20/00.), te
stoga takvo propisivanje nije moguće ni u novom Zakonu o udrugama.

4. Prijedlog je dostavljen na očitovanje
Središnjem državnom uredu za upravu, koji je dostavio traženo očitovanje.

*Prijedlog
nije osnovan.*

5. Odredbe članka 89. stavaka 4. i 5. Ustava
propisuju:

*Zakoni i
drugi propisi državnih tijela i tijela koja imaju javne ovlasti ne mogu imati
povratno djelovanje.*

*Iz posebno
opravdanih razloga samo pojedine odredbe zakona mogu imati povratno djelovanje.*

Osporenom odredbom uređuje se prijenos prava
državnog vlasništva na pravne sljednike udruga koje
su prije pretvorbe 1997. godine bile nositelji prava raspolaganja ili prava
korištenja na dotičnim nekretninama.

Člankom 38. stavkom 1. i 3. Zakona o udrugama
(»Narodne novine«, broj 70/97., 106/97. i 20/00.), bilo je propisano:

*Nekretnine
u društvenom vlasništvu na kojima su, do dana stupanja na snagu ovoga Zakona,
društvene organizacije imale pravo raspolaganja ili pravo korištenja, danom
stupanja na snagu ovoga Zakona postaju nekretnine u vlasništvu Republike
Hrvatske, ako ovim zakonom nije drukčije određeno.*

*Vlada
Republike Hrvatske ili od nje ovlašteno nadležno ministarstvo, može, prema
mjerilima koje na prijedlog Vlade Republike Hrvatske utvrdi Sabor Republike
Hrvatske, u roku od godine dana od dana kada je Sabor Republike Hrvatske
utvrdio mjerila, nekretnine, koje su postale vlasništvo Republike Hrvatske na
temelju odredbe stavka 1. ovoga članka, prenijeti u vlasništvo one udruge koja
je prema odredbi članka 36. ovoga Zakona pravni sljednik
bivše društvene organizacije ili u vlasništvo jedne ili više jedinica lokalne
samouprave i uprave.*

Navedenim zakonskim odredbama izvršena je
pretvorba prava korištenja i prava upravljanja na nekretninama društvenih
organizacija u pravo vlasništva Republike Hrvatske. Ujedno je otvorena pravna
mogućnost prijenosa tih nekretnina u vlasništvo udruge koja je pravni sljednik bivše društvene organizacije i to provođenjem
posebnih pojedinačnih postupaka na temelju mjerila koje je trebao donijeti
Hrvatski sabor.

Hrvatski sabor nije donio mjerila iz članka 38.
stavka 3. Zakona o udrugama iz 1997. godine, tako da pojedinačni postupci
prijenosa nekretnina iz državnog u vlasništvo pojedine udruge, nisu mogli biti
provedeni.

Osporenom odredbom zakonodavac je imovinu koja
je na temelju članka 38. stavka 1. Zakona o udrugama iz 1997. godine prenesena
u vlasništvo Republike Hrvatske, prenio u vlasništvo udruga koje su na istim
nekretninama imale pravo korištenja ili pravo raspolaganja.

Osporena odredba nema povratno djelovanje i nije
suprotno odredbama članka 89. stavaka 4. i 5. Ustava. Hrvatski Sabor, naime,
kao najviše zakonodavno tijelo Republike Hrvatske, može imovinom u vlasništvu
Republike Hrvatske slobodno raspolagati.

6. Slijedom navedenog, na temelju članka 43.
Ustavnog zakona o Ustavnom sudu Republike Hrvatske (»Narodne novine«, broj
99/99., 29/02. i 42/02. – pročišćeni tekst), riješeno je kao u izreci.

Rješenje o objavi (točka II. izreke) temelji se
na odredbi članka 29. Ustavnog zakona o Ustavnom sudu Republike Hrvatske.

Broj: U-I-3154/2002

Zagreb, 11. siječnja 2006.

USTAVNI SUD REPUBLIKE HRVATSKE

Predsjednik Suda

**dr****. sc. Petar Klarić**, v. r.

Rješenje, NN 16/2006-422